Tekesin johtokunta on hyväksynyt Oulun seudulle keskittyvän Hilla-ohjelman.

Kyseessä on digitaalisuuteen keskittyvä kasvuohjelma, jonka tarkoituksena on luoda uusia ict-alan työpaikkoja Oulun seudulle.

Tekes on varautunut rahoittamaan noin 50 miljoonan euron laajuista viisivuotista Hilla-kokonaisuutta yhteensä noin 35 miljoonalla. Ensimmäisen 18 kuukauden aikana Tekes rahoittaa Hillan tutkimuslaitoksia runsaalla yhdeksällä miljoonalla eurolla.

Vetureina toimivat Oulun yliopisto, VTT ja Oulun ammattikorkeakoulu yhteistyössä yritysten ja BusinessOulun kanssa.

Hillan tarkoitus on tuoda yhteen yrityksiä, jotka täydentävät toisiaan ja tarjota niille apua tuotekehityksessä. Hilla koostuu neljästä digitaalisuutta hyödyntävästä alueesta, jotka ovat langaton ICT, liikenne, terveys ja hyvinvointi sekä teollisuus.

"Hilla on avoin kaikille kiinnostuneille kasvuhakuisille yrityksille, jotka haluavat tehdä yhteistyötä toistensa ja tutkimuslaitosten kanssa uuden kasvun synnyttämiseksi", kertoo yksi Hillan toimintamallin kehittäjistä, professori Jaakko Sauvola Oulun yliopistosta.

50 miljoonan euron hankkeen loppuosan rahoitus on tarkoitus tulla tutkimustoimijoilta eli VTT:ltä, yliopistolta ja ammattikorkeakoululta, sekä alueen yrityksiltä.